Adrianus Episcopus seruus seruorum Dei dilectis filiis Herberto abbati Sancti Stephani Diuionensis eiusque Fratribus tam presentibus quam futuris, regularibus, quam professis in perpetuam memoriam. Apostolici moderaminis clementie conuenit religiosos diligere et eorum loca pia protectione, munire. Dignum namque et honestati conueniens esse cognoscitur ut qui ad ecclesiarum regimen assumpti sumus, eas et a prauorum hominum nequitia tueamur, et Apostolice Sedis patrocinio foueamus. Ea propter, dilecti in Domino filii, uestris iustis postulationibus clementer annuimus et prefatam Ecclesiam in qua diuino mancipati estis obsequio, sub B. Petri et nostra protectione suscipimus et presentis scripti priuilegio communimus. In primis, siquidem statuentes ut Ordo Canonicus qui secundum B. Augustini regulam in eodem loco noscitur institutus, perpetuis ibidem temporibus inuiolabiliter conseruetur. Praeterea, quascunque possessiones, quaecumque bona eadem Ecclesia in presentiarum juste et canonice possidet, aut in futurum concessione Pontificum, largitione Regum uel Principum, oblatione Fidelium seu aliis justis modis, Deo propitio, poterit adipisci, firma uobis uestrisque successoribus et illibata permaneant, in quibus haec propriis duximus exprimenda uocabulis cimiterium ipsius Ecclesie infra murum Castri Diuionis, Ecclesiam sancti Medardi cum decimis, Capella sancti Vincentii, Ecclesiam sancti Michaelis cum cimiterio et decimis, Capellam sanctae Mariae de Foro et sancti Jacobi de Crimoledo, Ecclesiam sancti Martini de Prato cum Capella de Fontanis et cimeterio, Ecclesiam sancti Aniani Aquaeductus cum Capella de Asneriis et cimeterio, Ecclesiam sanctae Mariae de Gimellis cum Capella de Picangis et cimeteriis, Ecclesiam sancti Florentii de Tilicastro cum Capella quae in ipso est, castro et cimeterio, Ecclesiam sancti Martini de Vitre cum Capella de Bex et cimeteriis, Ecclesiam sancti Andreae de Ormanciaco cum Capella et cimeteriis suis, Ecclesiam sancti Benigni de Columerio cum Capella et cimeteriis, Ecclesiam sancti Georgii de Ugneio cum Capella de sancto Iuliano et cimeteriis, Ecclesiam sancti Georgii de Fauuerneio cum Capella de Magne et cimeterio, Ecclesiam sancti Petri de Tart cum Capellis et cimeteriis, Ecclesiam sancti Germani de Copiaco cum Capellis et cimeteriis, Ecclesiam sancti Mauritii de Siliciaco cum cimeterio, Ecclesiam sancti Martini de Quintiniaco cum cimeterio, Ecclesiam sancti Martini de Arco cum Capella et cimeterio de Bruceio, Ecclesiam sancti Petri de Miribello cum cimeterio, ius quod habetis in Ecclesia sancti Genesii de Darilla et Capella de Stabulis, quidquid habetis in Ecclesia de Sauiniaco, quidquid habetis in Ecclesia de Altre et Capellis eius, Ecclesiam de Franceis cum decima et iure ipsius uillae, quarta decimae de Aiurra, decima de Bucerollis, decima de Geiaco, decima de Cuceio, locum Capelle que est inter Leuglerium et sanctum Fidolum, locum de Puteolo, locum de Agnino Fonte, locum de Valle altre, locum de Monte Ciconio, locum de Bona ualle Uirensi, villam Aqueductus, ius quod habetis in Postengeio, locum de Spireio, locum de Curte Bettonis, locum de Macilleio, locum de Nobiliaco, locum de Lonuigneio cum ipsorum locorum appenditiis, locum de Fagia. Sane noualium uestrorum que propriis manibus aut sumptibus colitis, siue de nutrimentis animalium uestrorum, nullus omnino a uobis decimas exigat. Sepulturam quoque parrochianorum uestrorum liberam esse sancimus, nisi forte in aliis Ecclesiis aliqui eorum se deuouerint sepelire, salua tamen iustitia Ecclesie uestre. Prohibemus autem ut nulli Fratrum uestrorum post factam in eodem loco professionem, liceat absque Abbatis totiusque Capituli sui permissione, ex ipso claustro discedere, discedentem vero nullus audeat retinere. Decernimus ergo ut nulli omnino hominum liceat praefatam Ecclesiam temere perturbare, aut eius possessiones auferre, vel ablatas retinere, minuere aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt usibus omnimodis profuture, salua Sedis Apostolice autoritate et Diocesani Episcopi canonica iusticia. Si qua ergo in futurum, ecclesiastica secularisue persona hanc nostre constitutionis paginam sciens, contra eam temere venire temptauerit, secundo tertioue commonita, si non satisfactione congrua emendauerit, potestatis honorisque sui dignitate careat, ream se diuino iudicio existere de perpetrata iniquitate cognoscat et a Sacratissimo Corpore et Sanguine Dei et Domini Redemptoris nostri Jesu Christi aliena fiat atque in extremo examine, districte ultioni subiaceat; cunctis autem eodem loco iusta seruantibus, sit pax Domini nostri Iesu Christi quatenus et hic fructum bone actionis percipiant et apud districtum Iudicem premia eterne pacis inueniant. Amen. Amen. Amen. (Sic signatum): Ego Adrianus catholice Ecclesie Episcopus. Ego Odo diaconus cardinalis tt. s. Georgii ad Velum Aureum. Ego Guido diaconus cardinalis S. Mariae in porticu. Ego Guido presbiter cardinalis tt. s. Grisogoni. Ego Hubaldus presb. cardinalis tt. S. Praxedis. Ego Ubaldus presbyter cardinalis tt. sanctae Crucis Ierusolomitanae. Ego Bernardus presbiter cardinalis tt. S. Clementis. Ego Octauus presb. card. tt. S. Ceciliae. Ego Henricus presb. card. tt. S. Nerei et Achillei. Datum Beneuenti per manum Rolandi Stae Romane Ecclesie presbiteri cardinalis et cancellarii. Vidus aprilis, Indict. IIII. Incarnationis Dominice A° M. C. LVI. Pontificatus vero Adriani papae IIII anno II.